Xup-xup Sound | Concert de Laura Valls i Becquer
2024-10-03 21:00 - 23:00 (Europe/Helsinki)
Dijous 3 d’octubre
21 h | Taquilla inversa
Espai Culinari del Cafè de Mar

Laura Valls
Presentarà el concert ‘Universos’, acompanyada pel guitarrista Nico Pérez i el pianista Juan Ise als teclats, on interpretaran els temes del seu nou EP ‘Mudando la piel‘ (Cabal Musical, 2024), a més de repassar els més significatius de la seva trajectòria musical.
La cantant i compositora, que recentment ha estat dotada de la beca d’enregistrament en estudi del programa de suport a la Creació de la Casa de la Música de Mataró, proposa un viatge acústic, dinàmic i de to íntim on barreja estils com la cançó d’autor, el folk o el pop, i aborda temes com el paper de l’art a la societat, els vincles a l’era digital, les relacions no normatives o la natura i l’animalitat envers la vida en societat.
﻿
Becquer
Banda internacional formada per quatre músics d’ample i reconeguda trajectòria. La seva música segueix la tradició de la música d’autor catalana, influenciada pel rock, el pop, el jazz o la bossa nova, tot donant una gran importància a la qualitat estètica de les lletres,
El seu primer single ‘Nova vida / Questió de temps’ ha estat gravat pel productor Micky Fortesa (Grammy Llatí en el 2009) durant el maig d’enguany. El grup el conformen; Ivan Moldes, cançons, veu i guitarra, Juan Riccheri, baix, Maria Konosova, bateria i percussió i Lamis Khoury, cel·lo.
﻿﻿
Xup-xup Sound és un cicle que neix de la unió de la Casa de la Música de Mataró amb l’Espai Culinari del Cafè de Mar. Té com a objectiu posar en relleu el talent emergent de la música maresmenca i facilitar l’accés a nous espais per poder tocar als grups emergents i amateurs de la comarca. Aquests concerts es realitzaran un dijous al mes i comptarà amb dos artistes o grups cada nit. Tots els estils són benvinguts, des de la música indie fins al pop, rock, hip-hop i molts altres.
